**ΚΑΤΕΠΕΙΓΟΝ**

Πληροφορίες: Χριστίνα Σαμαρά

**Αθήνα:** 29.11.2017

**Αρ. Πρωτ.: 1699**

 **ΠΡΟΣ: κ. Θ. Φωτίου, Αναπληρώτρια Υπουργό Εργασίας, Κοινωνικής Ασφάλισης και Κοινωνικής Αλληλεγγύης**

**ΘΕΜΑ: «Άμεση επίλυση ζητημάτων σχετικά με τη διανομή του κοινωνικού μερίσματος έτους 2017 που αφορούν σε άτομα με αναπηρία».**

**Κοιν**: «Πίνακας Αποδεκτών»

**Κυρία Υπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο δια του Ν.2430/96 (ΦΕΚ 156Α/10.7.96) Κοινωνικό Εταίρο της ελληνικής Πολιτείας σε ζητήματα αναπηρίας, **με το παρόν απευθύνεται εκ νέου σε εσάς για να θέσει ξανά υπόψη σας τα ζητήματα που έχουν προκύψει από την εφαρμογή του μέτρου για το κοινωνικό μέρισμα για το έτος 2017, δεδομένου ότι μέχρι στιγμής δεν έχει υπάρξει διόρθωση όσων επισημάνθηκαν αλλά και για να θέσουμε υπόψη σας ορισμένα επιπλέον ζητήματα επί του θέματος.**

**Ως εκ τούτου παραθέτουμε συνολικά τα ζητήματα που χρήζουν επίλυσης:**

1. **Να μην αποκλειστούν οι ανασφάλιστοι με αναπηρία από την παροχή του κοινωνικού μερίσματος.** Όπως έχουμε επισημάνει, σύμφωνα με την παρ. 3 του άρθρου 2 της υπ’ αριθ. 2/85835 ΚΥΑ για τον καθορισμό των όρων και των προϋποθέσεων διανομής του κοινωνικού μερίσματος έτους 2017, *«ο δικαιούχος οφείλει να είναι ασφαλισμένος τουλάχιστον μία φορά σε οποιονδήποτε φορέα κύριας ασφάλισης και για χρόνο μεγαλύτερο του ενός μήνα μέχρι και 31.10.2017»*. Αυτό αποτελεί αδικία για τα άτομα με αναπηρία που δεν έχουν εργαστεί, γιατί δεν είναι σε θέση να εργαστούν ή γιατί δεν υπήρξαν οι απαραίτητες προϋποθέσεις να εργαστούν και δεν έχουν ασφαλιστεί ούτε για μία ημέρα. Ως εκ τούτου ζητάμε την άμεση παρέμβασή σας για την επίλυση του εν λόγω ζητήματος, ώστε να αποκατασταθεί αυτή η αδικία και να μην αποκλειστούν οι ανασφάλιστοι με αναπηρία από την παροχή του κοινωνικού μερίσματος, οι οποίοι το έχουν και μεγαλύτερη ανάγκη από όλους και ουσιαστικά είναι οι φτωχότεροι των φτωχών. Το ίδιο πρόβλημα αντιμετωπίζουν πολλοί ασφαλισμένοι με αναπηρία στο πρώην ΝΑΤ, οι οποίοι δεν φαίνονται ασφαλισμένοι στον ενοποιημένο ΕΦΚΑ.
2. **Να μην συνυπολογίζονται τα αναπηρικά επιδόματα στα εισοδηματικά κριτήρια που αφορούν στην παροχή του κοινωνικού μερίσματος**. Έχουμε τονίσει επανειλημμένα ότι τα επιδόματα έχουν σχεδιαστεί αποκλειστικά για την κάλυψη των αναγκών που πηγάζουν από την αναπηρία, λαμβάνοντας υπόψη και την ανυπαρξία κρατικών δομών και ως εκ τούτου πρέπει να εξαιρούνται από τον υπολογισμό των εισοδηματικών κριτηρίων για όλες τις ευεργετικές ρυθμίσεις που αφορούν σε άτομα με αναπηρία και χρόνιες παθήσεις, όπως άλλωστε δεν υπολογίζονται και για το ΚΕΑ.
3. **Να μην εφαρμόζεται η οριζόντια χρήση των τεκμηρίων**. Είναι αδικαιολόγητο π.χ. να προσμετράται στα περιουσιακά κριτήρια το Ι.Χ. αυτοκίνητο ατόμου με παραπληγία, που αποτελεί το μέσο κίνησής του, τη στιγμή που είναι αδασμολόγητο.
4. **Να γίνονται δεκτές τροποποιητικές δηλώσεις φορολογίας εισοδήματος φορολογικού έτους 2016 που έχουν υποβληθεί έως τις 12.12.2017**, ώστε να μην αποκλειστούν από την παροχή κοινωνικού μερίσματος άτομα με πιστοποιημένη αναπηρία από τα ΚΕΠΑ, τα οποία είτε από δική τους παράλειψη είτε από λάθος του λογιστή τους, δεν έχουν δηλώσει τη γνωμάτευση αναπηρίας στη φορολογική τους δήλωση. Σύμφωνα με την τελευταία παράγραφο του άρθρου 1 της υπ’ αριθ. 2/85835 ΚΥΑ, οι αρχικές και οι τροποποιητικές δηλώσεις φορολογίας εισοδήματος πρέπει να έχουν υποβληθεί έως 31.10.2017.

Αναμένοντας την άμεση επίλυση των προβλημάτων της διανομής του κοινωνικού μερίσματος, όπως τις προαναφέραμε,

 **Με εκτίμηση**

 **Ο Πρόεδρος**

**Ι. Βαρδακαστάνης**

**Ο Γεν. Γραμματέας**

**Ι. Λυμβαίος**

**Πίνακας Αποδεκτών:**

- Γραφείο Πρωθυπουργού της χώρας κ. Αλ. Τσίπρα

- Γραφείο Υπουργού Επικρατείας κ. Χρ. Βερναρδάκη

- Γραφείο Υπουργού Εργασίας, Κοινωνικής Ασφάλισης και Κοινωνικής Αλληλεγγύης,

 κ. Ε. Αχτσιόγλου

- Γραφείο Υπουργού Οικονομικών, κ. Ε. Τσακαλώτου

- Γραφείο Γενικού Γραμματέα Υπουργείου Εργασίας, Κοινωνικής Ασφάλισης και

 Κοινωνικής Αλληλεγγύης, κ. Α. Νεφελούδη

- Γραφείο Γενικού Γραμματέα Πρόνοιας, κ. Δ. Καρέλλα

- Γραφείο Διοικητή ΑΑΔΕ, κ. Γ. Πιτσιλή

- Πρόεδρο και Μέλη Διαρκούς Επιτροπής Κοινωνικών Υποθέσεων της Βουλής

- Φορείς Μέλη της Ε.Σ.Α.μεΑ.